Ο **Αθλητικός Όμιλος Κρανιδίου** είναι ελληνικός αθλητικός σύλλογος που δραστηριοποιείται στο Κρανίδι, στο Νομό Αργολίδας, όπου και βρίσκεται η έδρα του, το Κλειστό Γυμναστήριο Ερμιόνης. Επίσημο έτος ίδρυσής του είναι το 1979 και αγωνίζεται με χρώματα το λευκό, το μαύρο και το κίτρινο. Διατηρεί τμήματα καλαθοσφαίρισης για αθλητές και αθλήτριες όλων των ηλικιακών ομάδων, καθώς και σκακιστικό τμήμα.

Τμήμα καλαθοσφαίρισης ανδρών
----------------------------

### Ιστορική αναδρομή

Η ιστορία του συλλόγου ξεκινά το 1979 οπότε και το ανδρικό τμήμα εντάχθηκε στα πρωταθλήματα της Ε.Σ.Κ.Α.Κ. Τη χρονιά 1998-99 η ομάδα εξασφάλισε την άνοδό της στην κορυφαία κατηγορία της Ένωσης, όπου και αγωνίστηκε μέχρι την περίοδο 2005-06 οπότε και αναδείχθηκε αήττητη Πρωταθλήτρια.

Την αγωνιστική περίοδο 2006-07 η ομάδα του Κρανιδίου πραγματοποίησε την παρθενική της εμφάνιση στη Γ' Εθνική Κατηγορία και συγκεκριμένα στους αγώνες του 1ου Ομίλου Νότου. Στη διάρκεια της αγωνιστικής δράσης συγκέντρωσε 9 νικηφόρα αποτελέσματα και 17 ήττες, απέναντι σε 13 αντιπάλους, με αποτέλεσμα να τερματίσει στην 11η θέση της τελικής βαθμολογίας. Καθώς βρέθηκε εντός της ζώνης του υποβιβασμού αναγκάστηκε να επιστρέψει στο τοπικό της πρωτάθλημα. Η πορεία του Κρανιδίου εκεί κατά την περίοδο 2007-08 του επέτρεψε να επανέλθει στη Γ' Εθνική το επόμενο φθινόπωρο. Όπως και την προηγούμενη φορά, συμμετείχε στο αγωνιστικό πλαίσιο του 1ου Ομίλου Νότου με την απόδοσή του να αποδεικνύεται ελαφρώς χειρότερη με 7 νίκες και 19 ήττες. Η κατάληψη της 12ης θέσης είχε σαν αποτέλεσμα νέο υποβιβασμό του συλλόγου.

Στο τοπικό του πρωτάθλημα πλέον, στη διάρκεια της αγωνιστικής περίοδο 2009-10 συνέλεξε 11 νίκες και 11 ήττες, όσες και ο Αργοναύτης Νέας Κίου, κλείνοντας τη χρονιά στην 7η θέση της Α1 Κατηγορίας Ανδρών. Την επόμενη αγωνιστική περίοδο, 2010-11, τρείς ομάδες ισοβάθμισαν με 11 νίκες και 11 ήττες, με το Κρανίδι να αποτελεί την ομάδα που τέθηκε επικεφαλής τους στην 5η θέση της τελικής βαθμολογίας. Τη χρονιά 2011-12 ο σύλλογος της Αργολίδας ολοκλήρωσε τις αγωνιστικές του υποχρεώσεις ξεκάθαρα στη 2η θέση της κατάταξης με απολογισμό 18 νίκες και 4 ήττες. Όταν ο πρωτοπόρος Α.Σ. Λεωνιδίου αρνήθηκε να συμμετάσχει στα εθνικά πρωταθλήματα, τη θέση του πήρε το Κρανίδι. Προπονητής του συλλόγου την περίοδο αυτή, όπως και στην προηγούμενη άνοδο το 2005-06, ήταν ο Παναγιώτης Γκόλαντας.

Το επόμενο φθινόπωρο το Κρανίδι εντάχθηκε στο δυναμικό του 1ου Ομίλου Νότου της Γ' Εθνικής, ωστόσο η παραμονή του στην κατηγορία αποδείχθηκε βραχύβια. Συγκέντρωσε 8 νίκες και 13 ήττες, ενώ στο τελευταίο παιχνίδι δεν αγωνίστηκε καθόλου εφόσον ο υποβιβασμός του είχε κριθεί. Εν τέλει, βρέθηκε στη 10η θέση της τελικής βαθμολογικής κατάταξης. Προπονητής την περίοδο αυτή ήταν ο Άκης Καλαϊτζάκης, ο οποίος δύο χρόνια αργότερα εντάχθηκε στο προπονητικό τιμ της Ουνίξ Καζάν στο πλευρό του Αργύρη Πεδουλάκη.

Το Κρανίδι επέστρεψε στην Α1 Κατηγορία Ανδρών της Ε.Σ.Κ.Α.Κ. καταφέρνοντας μία αγωνιστική πριν το τέλος της χρονιάς 2013-14 να κατακτήσει μαθηματικά τον τίτλο του Πρωταθλητή. Τη θέση του προπονητή εξακολουθούσε να διατηρεί ο Καλαΐτζάκης.

### Τρέχουσα αγωνιστική περίοδος

Κατά την αγωνιστική περίοδο, 2014-15, ο Α.Ο. Κρανιδίου έλαβε μέρος στο Πρωτάθλημα της Γ' Εθνικής Κατηγορίας Ανδρών που διοργανώνει η Ελληνική Ομοσπονδία Καλαθοσφαίρισης και συγκεκριμένα στον 1ο Όμιλο Νότου.

Έδρα του συλλόγου είναι το Κλειστό Γυμναστήριο Ερμιόνης. Πρόεδρος του διοικητικού συμβουλίου είναι ο Αναστάσιος Τόκας. Καθήκοντα πρώτου προπονητή ανέλαβε τον Ιούλιο του 2014 ο Παναγιώτης Γκόλαντας  παραδίδοντας τη σκυτάλη στα τέλη Ιανουαρίου στους Καπόγιαννη και Γαλάνη.

### Τμήματα υποδομής

Την αγωνιστική περίοδο 2007-08 η ομάδα του Κρανιδίου κατέκτησε το Πρωτάθλημα Εφήβων που διοργανώνει η Ε.Σ.Κ.Α.Κ. κερδίζοντας παράλληλα το δίκαιωμα συμμετοχής στο Πανελλήνιο Πρωτάθλημα Εφήβων της ίδιας χρονιάς. Δεν κατάφερε, ωστόσο, να περάσει στην τελική φάση της διοργάνωσης.

Τμήμα καλαθοσφαίρισης γυναικών
------------------------------

### Ιστορική αναδρομή

Τη χρονιά 2011-12 η ομάδα του Κρανιδίου κατέλαβε την 4η και τελευταία θέση του τελικού βαθμολογικού πίνακα της Α' Κατηγορίας Γυναικών της Ε.Σ.Κ.Α.Κ.

### Τρέχουσα αγωνιστική περίοδος

Κατά την αγωνιστική περίοδο, 2012-13, ο Α.Ο. Κρανιδίου αγνωνίστηκε στο Πρωτάθλημα της Α' Κατηγορίας Γυναικών της Ε.Σ.Κ.Α.Κ.

Παραπομπές
----------

1. ↑  «Βαθμολογία Α1 Ανδρών Ε.Σ.Κ.Α.Κ. 2005-06»
2. 1 2 3  «Βαθμολογίες Εθνικών Πρωταθλημάτων 2006-2007», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
3. ↑  «Βαθμολογία Α1 Ανδρών Ε.Σ.Κ.Α.Κ. 2009-10»
4. ↑  «Βαθμολογία Α1 Ανδρών Ε.Σ.Κ.Α.Κ. 2010-11»
5. ↑  «Βαθμολογία Α1 Ανδρών Ε.Σ.Κ.Α.Κ. 2011-12»
6. ↑  «Α.Ο.Κρανιδιου: Ανοδος στη Γ΄Εθνικη & μεταγραφες» Αρχειοθετήθηκε 2016-03-04 στο Wayback Machine. άρθρο στον ιστότοπο του Παρατηρητή Αργολίδας, 1 Αυγούστου 2012.
7. ↑  «Και επίσημα ανέλαβε ο Γκόλαντας!»[*νεκρός σύνδεσμος*], άρθρο στον ιστότοπο BasketballBlog.gr, 17 Ιουλίου 2014.
8. 1 2  «Γ' Εθνική, 1ος Όμιλος Νότου, Τελική Βαθμολογία 2012-2013», πληροφορίες στον ιστότοπο InfoBasket.gr.
9. ↑  «Το πήρε στα «χαρτιά» η Ζάκυνθος», άρθρο στον ιστότοπο InfoBasket.gr, 17 Απριλίου 2013.
10. ↑  «Πιο "ελληνική" παρά ποτέ!» Αρχειοθετήθηκε 2014-12-09 στο Wayback Machine. άρθρο στον ιστότοπο της εφημερίδας «Αυγή», 19 Οκτωβρίου 2014.
11. 1 2  «Μπάσκετ:ο Αργοναύτης νίκησε, το Κρανίδι πανηγύρισε» Αρχειοθετήθηκε 2014-09-07 στο Wayback Machine. άρθρο στον ιστότοπο ArgolidaPortal.gr, 27 Μαρτίου 2014.
12. ↑  «Τα ηνία στον Γκόλαντα», άρθρο στον ιστότοπο InfoBasket.gr, 18 Ιουλίου 2014.
13. ↑  «Πρωταθλητής Ελλάδας στους εφήβους ο Ηλυσιακός»[*νεκρός σύνδεσμος*], δελτίο τύπου στον επίσημο ιστότοπο της Ελληνικής Ομοσπονδίας Καλαθοσφαίρισης, 23 Αυγούστου 2008.
14. ↑  «Όλα τα ωραία κάποτε τελειώνουν!!!» Αρχειοθετήθηκε 2016-03-04 στο Wayback Machine. άρθρο στον επίσημο ιστότοπο του συλλόγου.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Α.Ο. Κρανιδίου, επίσημη ιστοσελίδα του συλλόγου.
* Α.Ο. Κρανιδίου Πρωταθλητής Ε.Κ.Α.Σ.Κ. 2013-2014, απονομή και πανηγυρισμοί (βίντεο).

  


|  |  |  |  |  |  |
| --- | --- | --- | --- | --- | --- |
| 

| π • σ • ε
Ομάδες Α1 Κατηγορίας Ανδρών Ε.Σ.Κ.Α.Κ. 2021-2022 |
| --- |
|  |
| 0 | 
* Άρατος Κιάτου
* Αργοναύτης Νέας Κίου
* Αρχιμήδης Ασίνης
* Ατρέας Μυκηνών
* Διαγόρας Βέλου
* Κορωνίς Λυγουριού
* Κρανίδι
* Λέοντας Λέχαιου
* Μέγας Αλέξανδρος Βραχατίου
* Ξυλόκαστρο
* Πήγασος Θυρέας
 |  |

 |